
Szent Ciprián fölszentelt vértanú és Szent Jusztina szűz emléke.
A csütörtök esti alkonyati zsolozsmán
„Uram, tehozzád...” után
1. hang. Minta: A mennyei rendeknek öröme...
Hajdan a fáról az ősatya a halált ízlelte, * most pedig a tiszteletreméltó fáról * minden hívő szabadulást nyer a halálos ítélettől. * Jöjjön tehát minden lélek és énekekkel dicsőítsük azt, * ki érettünk önként fölment a keresztre *’ és megvilágosította a földkerekséget.
Szívem megkeményedett bennem, * s gonosz gondolataim miatt kétségbeesem, * de hozzád kiáltok még kárhoztatásom előtt: * Istennek irgalmas Igéje, * titkos hajlamaimat s gondolataim lázongó nyugtalanságát, *’ kérlek, te csillapítsd le!
A te kereszteddel dicsekszünk, könyörületes Krisztus, * és vele romboljuk szét a gonoszlélek megtévesztését, * azért szüntelenül éneklünk téged, * hogy munkáld a mi üdvösségünket, * ki a keresztre önként emelkedtél föl, *’ jóságos Irgalom.
4. hang. Minta: Mint a vértanúk...
Főpapságod szent kenetével * és vértanúi véred által * Istenhez jutottál, dicsőséges Ciprián. * A természet virága, a szavak Mestere, * a bölcsesség fellegvára, * az igaz hit és hittan szabálya, * ki a kánonokat hűségesen betartotta, *’ az Egyházak büszkesége!
A bajnokok jó hírnevét megőrizted, * és a vértanúk koszorúját megszerezted, * és az istenfélőket arra buzdítottad, * hogy bátran viseljék el a legkülönfélébb kínokat, * a börtönt és a bilincseket, * a test levetkőztetését és kifeszítését, * a metsző fogót és a kínokat *’ és legvégül a halált, tiszteletreméltó Ciprián!
A démonnak szóló ráolvasásokkal * szembehelyezted a Szentlélek énekeit * és a kereszt diadaljelvényét. * A szüzességet megőrizted, * mint legyőzhetetlen vértanú * szent áldozattá lettél Krisztusnak, * azért elnyerted a győzelmi koszorút, *’ szüzek és vértanúk dicsfényével ékes Jusztina!
Dicsőség... 2. hang
Levetetted magadról az eltévelyedés tanítását * és a bálványok ismeretét, * magadra vetted a kereszt üdvösséges fegyverét, * teljesen boldog Ciprián, * széttépted a varázsló könyveket, * a régi embert levetetted * és az istenismerettel benned lakozott az egylényegű Háromság. * Hozzá könyörögj, szent főpap, * a szent angyalokkal együtt, *’ hogy üdvözítse a mi lelkünket!
Most és... 2. hang. Minta: Midőn...  
Midőn * a kereszt fájára fölfeszítve látott téged, * Jézusom, a Szeplőtelen, * siránkozva ezeket mondá: * Ó én édes Gyermekem! * hogyan hagyhattál el engem, * ki a kezdetnélküli Atya megközelíthetetlen világosságát szültem? ** Siess * és dicsőülj meg, * hogy az isteni dicsőséget elnyerhessék *’ a te szent szenvedésed dicsőítői!
Előverses sztihirák
1. hang
Keresztet állítottak a vesztőhelyre, * és halhatatlanság sarjadt ki számunkra * a mindörökké csörgedező forrásból, *’ az Üdvözítő oldalából.
Keresztültörhetetlen bástyánkká lett nekünk * az Üdvözítő drága keresztje: *’ benne bízva mindnyájan üdvözülünk.
Minden szentek és az Istenszülő imádságai által * békédet ajándékozd, Uram, nekünk, *’ és könyörülj rajtunk, mint egyedül irgalmas.
Dicsőség... 2. hang.
Magasztaljuk Cipriánt, * az isteni fényű világítót, * aki Pállal beszélgetett és munkájában is részt vett, * és ki az angyalokkal örvendezik, * mert enyészhetetlen koszorút nyert az egyetlen Istentől, *’ és könyörög a mi lelkünk üdvösségéért.
Most és... 2. hang. Minta: Midőn...
Midőn * a szeplőtelen Bárányka látta, * hogy tulajdon Bárányát, engedelmével, mint embert, * leöletésre viszik, * siránkozva mondá: * Most gyorsan gyermektelenné teszel engem,  * a te szülődet, Krisztusom! * Miért cselekedted ezt, mindenség Megváltója? * Énekelem és dicsőítem a te fölfoghatatlan *’ és kimondhatatlan, végtelen megalázkodásodat!
.Tropár(ok)
4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Ciprián fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség... most és... 
Legszeplőtelenebb Szűz, * Krisztus Istenünknek anyja, * tőr járta át a Te legszentebb lelkedet, * mikor Fiadat és Istenedet önként megfeszítve láttad. * Ne szűnjél, ó áldott, Őt imádni, * hogy ajándékozza nekünk *’ vétkeink bocsánatát.
